Andrea Pirlo pass 'il bogħod milli jitkeċċa minn coach ta' Juventus L-istaġun ta' Juventus laħaq ix-xifer ta' katastrofi nhar il-Ħadd filgħaxija wara telfa ta' 3-0 kontra AC Milan li ħallithom jiffaċċjaw il-prospett reali li jitilfu post fiċ-Champions League l-istaġun li ġej. Dan kollu qed jindika li l-coach tagħhom Andrea Pirlo jinsab pass 'il bogħod milli jitkeċċa mit-tmun tal-club. Juventus iridu bilfors jirbħu t-tliet logħbiet li ġejjin biex jassiguraw post fiċ-Champions League, bl-ewwel waħda tkun l-Erbgħa filgħaxija barra minn darhom kontra Sassuolo, segwita minn konfront kontra ċ-champions il-ġodda, Inter. Madankollu, kollox qed jindika li d-destin tiegħu huwa diġà ssiġillat, jiġri x'jiġri fl-aħħar tliet logħbiet tas-Serie A ta' Juventus. Wara li jiffaċċjaw lil Sassuolo u Inter, Juventus se jtemmu l-istaġun fit-23 ta' Mejju kontra Bologna. It-telfa ta' 3-0 kontra AC Milan tħallihom fil-ħames post u punt wara Napoli, li għandhom 70 punt.